*Pressemelding fra utvalget ved overleveringen 2. april 2019*

**Ny lov om samfunnsdokumentasjon og arkiver**

Arkivlovutvalget overleverer sin utredning til kulturministeren 2. april 2019. Arkivlova opererer i skjæringspunktet mellom kulturvern, forvaltningspolitikk og digitaliseringspolitikk. Utvalget har utarbeidet forslag til en ny lov om samfunnsdokumentasjon og arkiver som tar hensyn til eksisterende og fremtidig digitalisering av offentlig forvaltning. De grunnleggende formålene med den nye loven er de samme som før: at forvaltningen er gjennomsiktig og etterprøvbar og at ettertiden skal få et dekkende bilde av vår tid. Kravene som må stilles til lovgivningen for å realisere formålene, er imidlertid forskjellige fra de dagens arkivlov innebærer.

At offentlige virksomheter dokumenterer sin bruk av makt og penger, er bærebjelker i vår styreform. Lovutkastet legger til rette for etterprøvbarhet og forebygger dermed vilkårlighet og misbruk.

Lovutkastet fornyer regelverket på markert måte, og er utformet for å kunne forstås av vanlige folk og beslutningstakere. Virkeområdet foreslås utvidet slik at også fristilte offentlige virksomheter må dokumentere sin virksomhet.

Lovutkastet tar digitaliseringen på alvor ved å tillate skytjenester (med visse begrensninger) og kreve dokumentasjon av automatisert rettsanvendelse. Det legges til rette for "innebygd arkivering" og automatisert fangst av e-post og annen digital kommunikasjon, i stedet for manuelle operasjoner som journalføring. Det stilles krav til dokumentering på systemnivå, som databaser, fellesløsninger osv. Lovutkastet krever videre at statlige virksomheter digitaliserer før de avleverer til Arkivverket, det vil si at det ikke lenger avlevere papirer i statlig sektor.

Personvernforordningen stiller nye rettslige krav til behandlingen av personopplysninger. Lovutkastet søker å løse de mest praktiske utfordringene for arkivsektoren i møte med personvernforordningen.

Offentleglova bygger i dag på arkivlova. Fordi offentlige virksomheter dokumenterer, kan de gi innsyn. Uten dokumentasjon, er det ingen ting å kreve innsyn i. Offentleglova gir rett til innsyn i journaler, og viser til arkivlovas regulering av hva som er journalpliktig. Dette gir en binding mellom arkivlova og offentleglova som antakelig svekker måloppnåelsen i arkivsektoren, og har uheldige konsekvenser for adgangen til innsyn. Dessverre fungerer journalføringsreglene også dårlig i seg selv. jf. Riksrevisjonens rapport i dok. 3: 10 (2016-2017). Utvalget foreslår å gå bort fra begrepet journalføring, og mener en mer generell tilnærming til digital kommunikasjon er en forutsetning for tilstrekkelig arkivfangst. For å få det til, må den rettslige og tekniske reguleringen forbedres.

Når arkivlova brytes, svekkes innsynet og etterprøvbarheten. For å sikre bedre etterlevelse hjemler lovutkastet sanksjoner ved tilsyn og gir fylkesmannen rollen som tilsynsfører overfor kommuner og fylkeskommuner. Det foreslås egne klageregler for massemedier.

**Kontaktinfo:** Utvalgsleder Christian Reuch, mobil 975 02 247.